钦定古今图书集成/明伦汇编/闺媛典/第042卷 > 李兆婢袁氏〈李氏附〉
## 钦定古今图书集成/明伦汇编/闺媛典/第042卷 > 李兆婢袁氏〈李氏附〉

按《顺庆府志》：“袁氏，少司农西充李兆家婢也。崇祯癸
未秋，兆告归蜀，以道阻南行。明年至楚而京师不守，
蜀亦陷。因走黔中，止思南，遣使潜归访其家。当时西
贼彝灭，蜀士绅殆尽，兆举室及其宗党与兄御史完，
皆被戮死成都，即纪纲仆无免者。方伪令下，兆妻仓
卒奔刘氏女家，而使袁氏负其次子映庚偕。映庚生”
九年矣，刘氏姊饮之鸡子，强留之，袁氏奋呼，抵鸡子
于地，竟负映庚去。袁氏少戆，愿以配应高，使居别宅。
而映庚有乳母李氏，多心计，与其夫居远乡，不及于
难。袁氏乃独思脱映庚，处之密室，尽改其服饰，混常
儿。居二日，伪令蒐捕益急，袁氏与其姑谋，佯为出耘
田也者，每旦荷畚锸粪除具，挟一小子从城门外出。
暮还，验无他，使门卒辨识己姑媳颇熟。凡数日，则使
映庚荷粪簏随出，益就近城田共耨锄，时时叱映庚
拔遗草，或更谬叱责。道上往来兵民，无复异视之者。
垂暮，乃令其姑还，而己负映庚乘月走山径六十里，
欲赴公之族子某。映庚不肯，曰：“我族决无幸免者，且
某某非能活我。”乃更山行，约数十里，得天王庙，林峦
森郁，将欲投之，而映庚虑无所恃，颇记其兄之外氏
强姓者，南充人，多豪有力，意可托彼袁氏就僧问其
居止，僧初不肯言，久之乃有一僧注视映庚，不移目，
反复辨诘，袁氏具通名氏及所自来，乃告强氏所在。
袁氏涕泣谓僧曰：“师慈悲，无害我理，固当告我。城中
某妇，此儿即吏部次子也。城中收拷其家殆尽，此幼
子无辜，不当并死。我感李公长者，窃之出走。强氏者，
其兄之外家，意拟往投寄此子命，无他也。”僧勃然曰：
“我固疑汝非村人，我即强氏，某常从伯叔往过李公
家，此公次子某也，面甚善，非谬也。内之内室饮食之，
且曰：‘公子即止吾所耳。此间去城市远无虑’。”袁氏亦
自意庙僧实繁，有徒可以蔽公子，而此僧既李氏亲，
当可托，因更涕泣敦付嘱之，乃辞去。居一日，映庚周
视僧众，复私念：此名胜地，动人耳目，方自全不暇，何
能全我？乃谩谓僧曰：“强公，某妪素念我，我欲往省视。”
僧许之，相持以行。强之老母果善其来，为之垂涕，抚
慰甚至，留使共寝。起。又数日，映庚悉预其家，婚祀宴
会如平时。因复私念：“此何时而强，尚不为避难自全
计，乃酒食宴乐尔尔，此死地不能活我明甚！”然母怜
爱甚深，难与计，乃谩谓曰：“此有庙宇佳处否？儿欲一
往戏游。”母曰：“有之。”使仆负行十里许，曰：“此真人观，地
颇幽僻。”映庚遂固留不肯返。强亦听其寄止，姑问遗
之。而山僧大疫，死者过半，独一老僧与映庚无恙，相
与饮食，诸未死者皆安之。居月馀，有妇行哭，从两男
子以来。映庚在门，遥疑非常，将避去，而妇已望见，遽
呼映庚名。映庚辨其声为乳母李氏，走相持哭几绝。
问所以来，则李氏幸脱难。即阴募人伺察诸系累中，
映庚实不在，乃以他辞走乡里遍物色之，凡数“十处
矣。尔日不意得之，非有闻也。”其明日，密使从人负映
庚归，然犹虑其亲邻知之，祸不测。未至舍十许里，便
异道相望以行，时时呼“公子”，哭甚哀，若为无复见者。
入门后，与其夫谋藏之石，囷之复壁，馀人罕见其面。
每出耘牧，或它有所之，亦必哭呜呜，或更与夫交相
啼，啼尽哀，其邻人皆信之。会伪令亦稍稍弛督责，如
是者又数月，思南之归，仆乃至。至而邻人乃悉知公
子果在李氏处，且闻李公固在，方益贵，多恨不得负
公子者。袁氏知公之有问也，密来送公子。公子请与
偕行，而其夫应高已与难死，独其姑在，无他子。袁氏
泣曰：“公子行矣，吾不能弃吾姑。”竟归。李氏力赞其夫，
弃家偕归。仆迭负公子，径走黔中，达李公所。方映庚
去强三日，而强氏被戮，无老穉皆死。及李氏弃家，以
映庚行十日而伪令复下，李公之远近戚属皆再戮，
无老穉皆死。於戏异哉！